Mondi SCP

Mondi SCP a. s., predtým Mondi Business Paper SCP a SCP – Severoslovenské celulózky a papierne je podnik na výrobu papiera a papierenských výrobkov v Ružomberku. Podnik vlastní s 51% podielom medzinárodná skupina Mondi. Zvyšné akcie vlastní česká firma ECO-INVESTMENT, na ktorej čele je Milan Fiľo.

Fabrika patrila spoločne so skrachovaným Texicomom medzi dvoch najväčších zamestnávateľov v regióne. Dnes ostáva jediným významným zamestnávateľom v meste a okolí. Zamestnáva približne 1500 zamestnancov.

Dejiny podniku 
Výroba papiera v Ružomberku má už viac ako 140-ročnú tradíciu. V roku 2022 oslavoval Mondi SCP 142 rokov priemyselnej výroby papiera v meste. Papierenský podnik sa nachádzal najskôr v mestskej časti Biely Potok. V roku 1883 vznikol na ustanovujúcom valnom zhromaždení zakladateľov nový podnik pod názvom Ružomberský účastinný spolok – továrne na papierovú drevolátku. Továreň na výrobu lepenky a dreviny spustila výrobu v roku 1885. Po prvej svetovej  vojne sa názov spoločnosti zmenil na Továreň na drevinu, úč. spol. a bol najväčšou komerčnou brusiarňou a lepenkárňou na Slovensku. Počas vojny bol podnik poškodený a v roku 1945 Nemcami úplne vypálený. V roku 1945 firmu znárodnili a pričlenili do veľkého národného podniku, ktorý v Ružomberku vznikol. Až do konca roku 1963 pracoval podnik v areáli na Bielom Potoku, kedy jeho výrobu úplne zastavili.

Ďalší veľký podnik na výrobu celulózy a papiera vznikol na rieke Váh. Založili ju v roku 1907 ružomberskí rodáci pod vedením rodiny Makovických a mala názov Uhorská papiereň, úč. spol. (terajší areál závodu SOLO), výroba začala hneď v nasledujúcom roku. Rast spoločnosti zastavila ako v mnohých podobných prípadoch 1. svetová vojna. Od roku 1918 mal podnik názov Slovenská papiereň, úč. spol. Podnik úspešne fungoval až do konca 2. svetovej vojny, kedy bol ochromený Nemcami a po nástupe komunistického režimu znárodnený.

V roku 1880 vznikol v Ružomberku nový závod na výrobu bielej a hnedej lepenky. Ružomberskí mešťania Jozef Glasner, Hermann Steiner, Áron Stern a Július Lukáč, založili pod vedením Jakuba Kleina firmu na výrobu drevoviny Jakub Klein a spol.. V roku 1899 sa pôvodná spoločnosť zmenila účastinnú spoločnosť s názvom Ružomberská továreň na celulózu a papier, úč. spol.. Nová spoločnosť začala s výstavbou nového závodu, postavila vlastnú výrobňu sulfitovej celulózy a ďalší papierenský stroj. Podnik sa naďalej rozširoval až do príchodu 1. svetovej vojny. Počas vojny továreň čiastočne vyhorela a dostala sa do finančných problémov, takže bola nútená za 6,5 milióna korún podnik predať Mautnerovým textilným závodom v Rybárpoli. Hneď od roku 1921 prevzala vedenie závodu Žilinská továreň na celulózu a závod sa postupne rozširoval. V roku 1927 prešiel podnik do majetku Živnostenskej banky, úč. spol., ktorá vykonala úplnú rekonštrukciu závodu s úmyslom zamerať výrobu na mäkké a viskózové celulózy a na akostné tlačové a písacie papiere. V roku 1936 prešiel závod do majetku firmy SOLO, spojené sirkárne a lučebné továrne, úč. spol. Praha. Počas 2. svetovej vojny vyhorel a po priblížení frontu bol Nemcami znefunkčnený, keď dôležité súčiastky odviezli do Nemecka. Dňa 1. januára 1946 bol podnikom dekrétom prezidenta znárodnený a včlenený do sektoru Československé závody pre celulózu a papier s generálnym riaditeľstvom v Prahe. V roku 1946 sa podnik stal súčasťou národného podniku Považské celulózky a papierne, n.p. v Ružomberku.

V roku 1949 vytvorili závody SUPRA a SOLO, po 3 rokoch boli opätovne rozdelené. K definitívnemu zlúčeniu došlo pod názvom Severoslovenské celulózky a papierne Ružomberok v roku 1958. Podnik postavil v roku 1982 nový celulúzo-papierenský kombinát. V roku 1996 bol závod sprivatizovaný a majiteľom podniku sa stala investičná skupina Eco-Invest, a.s. Zvolen, za ktorou stáli Milan Fiľo, Ladislav Krajňák a Juraj Kamarás. V roku 2000 vstúpila do podniku odkúpením 50% podielu medzinárodná skupina MONDI (vtedy pod názvom Neusiedler), názov sa zmenil na Neusiedler SCP a.s.. Začalo sa obdobie viacerých investícií, modernizácie a zvyšovania objemu výroby. V roku 2004 sa názov zmenil na Mondi Business Paper SCP a.s. a v roku 2008 na Mondi SCP, a. s. . V roku 2009 bola na Tatranskej ceste pri frekventovanej križovatke postavená nová administratívna budova spoločnosti.

Externé odkazy 
Mondi SCP – oficiálna stránka 
Mondi Group – official site
Eco-Investment – oficiálna stránka

Referencie 

Stavby v Ružomberku
Podniky na Slovensku